PATVIRTINTA

Skuodo rajono savivaldybės tarybos

2021 m. balandžio 29 d. sprendimu Nr. T10-92/T9-

**SKUODO RAJONO KULTŪROS CENTRO 2020** **METŲ VEIKLOS ATASKAITA**

**VADOVO ŽODIS**

Skuodo rajono kultūros centras (toliau – Kultūros centras) yra Skuodo rajono savivaldybės pelno nesiekiantis ribotos civilinės atsakomybės viešasis juridinis asmuo, veikiantis kultūros srityje ir viešai teikiantis šios srities paslaugas. Nuo 2016 metų Kultūros centrui patvirtinta I kategorija.

Pagrindinės Skuodo rajono kultūros centro funkcijos, teikiamos paslaugos – kalendorinių, atmintinų datų ir valstybinių švenčių organizavimas, vietos bendruomenių kultūrinių poreikių tenkinimas, mėgėjų meno kolektyvų veiklos organizavimas, rūpinimasis tradicijų išsaugojimu, kultūros ir profesionalaus meno sklaida, kultūrinių bei dvasinių vertybių populiarinimas visuomenėje, žemaitiškų kultūros vertybių paveldo išsaugojimas, pramoginių ir edukacinių renginių organizavimas, Skuodo krašto kultūrinio išskirtinumo formavimas, rajono įvaizdžio tobulinimas, Skuodo vardo garsinimas šalyje ir už jos ribų.

**Kultūros centro struktūra**.Skuodo rajono kultūros centras turi 25 etatus. 2020 metais Kultūros centre dirbo ir visas funkcijas įgyvendino tinkamą išsilavinimą ir kvalifikaciją kultūros ir švietimo srityje turintys 33 (trisdešimt trys) darbuotojai, iš jų – 3 (trys) administracijos, 3 (trys) techniniai ir 27 (dvidešimt septyni) kūrybiniai darbuotojai. Tokius skaičius įtakojo darbuotojų kaita. Metų pradžioje į darbą buvo priimta kultūrinių renginių organizatorė Notėnuose, tačiau kovo 12 dieną išėjo iš darbo savo noru ir kitas tinkamas darbuotojas į vietą neatsirado. Taip pat iš darbo išėjo meno vadovė ir tuo pačiu metu laikinai dirbusi Aleksandrijos kultūrinių renginių organizatorė, į kurios vietą metų pabaigoje priimta nauja liaudiškų šokių kolektyvo meno vadovė, o į organizatorės pareigas grįžo buvusi darbuotoja, pasibaigus vaiko priežiūros atostogoms. Be to, darbą paliko Ylakių meno vadovė bei priimtas dar vienas garso ir šviesos operatorius. Jaučiamas 2 (dviejų) kultūros ir meno specialistų poreikis (Notėnų skyriaus kultūrinių renginių organizatoriaus ir meno vadovo Ylakiuose). Kultūros centras, siekdamas patenkinti teikiamas paslaugas ir kompensuodamas specialisto trūkumą, Notėnų skyrių koordinuoja tiesiogiai iš Skuodo. Per metus tobulino kvalifikaciją 56 darbuotojai (įskaitant, kad 1 darbuotojas dalyvavo keliuose seminaruose). Nekonkurencingi atlyginimai, reorganizacijos, motyvavimo trūkumas ir mažas skatinimas atvykti į Skuodą ar rajono seniūniją sunkina jaunų kvalifikuotų specialistų pritraukimą.

2020 metai buvo išskirtiniai renginių atžvilgiu. Daugelį planų, projektų bei sumanymų pakoregavo pandemija ir diktuojamos karantino sąlygos. Tačiau pateisindamas savo vardą, Kultūros centras pažvelgė į situaciją kūrybiškai ir, kiek leido galimybės, daugumą veiklų perkėlė į socialinius tinklus, vykdė užsiėmimus nuotoliniu būdu. Iš viso suorganizuota 317 (trys šimtai septyniolika) etninės kultūros, mėgėjų meno, pramoginių, profesionalaus meno ir nuotolinių renginių, kuriuose dalyvavo, lankėsi arba stebėjo internetu 208 696 (du šimtai aštuoni tūkstančiai šeši šimtai devyniasdešimt šeši) žiūrovai ir dalyviai. Kultūros centras turi 26 mėgėjų meno kolektyvus ir 5 būrelius (studijas), kurių veikloje dalyvauja 287 nariai (saviveiklininkai). Per metus kolektyvai surengė 100 pasirodymų rajone, Lietuvoje ir už jos ribų kartu sudėjus. Reikėtų paminėti, kad mažą kolektyvų pasirodymą lėmė pandemija ir karantino sąlygos.

Kultūros centras 2020 metais parengė ir pateikė 6 (šešias) projektų paraiškas į Lietuvos kultūros tarybą (Tolygios kultūrinės raidos įgyvendinimas regionuose: Klaipėdos apskritis), 1 paraišką į LR kultūros ministerijos skelbiamą konkursą ir 1 paraišką parengė Skuodo rajono Daukšių kaimo bendruomenei, kuri teikė Skuodo vietos veiklos grupei. Taip pat Mosėdžio, Šačių ir Ylakių kultūrinių renginių organizatorės aktyviai padeda rengti projektų paraiškas bendruomenėms ir asociacijoms, kad jų seniūnijos gautų daugiau lėšų renginiams įgyvendinti. Lietuvos kultūros tarybos gautomis lėšomis (VB) įgyvendintas 1 (vienas) projektas pilnai ir 1 (vienas) projektas dalinai (dėl karantino sąlygų nuspręsta Tarptautinį senųjų amatų, archajinės muzikos ir karybos festivalį „Apuolė“ perkelti į 2021 metus). Iš viso gauta 5 350,00 (penki tūkstančiai trys šimtai penkiasdešimt (VB)) Eur projektinių lėšų, iš kurių suorganizuoti 9 renginiai. Projektinėje veikloje dalyvavusių asmenų skaičius yra apie 650 (šeši šimtai penkiasdešimt).

Lėšų iš privačių rėmėjų Kultūros centrui pavyko pritraukti 500 Eur (penkis šimtus eurų), kai kurie privatūs rėmėjai įsteigė prizus.

**Pasiekimai ir apdovanojimai.** Nors 2020 metai buvo pilni iššūkių, sukaustymų, tačiau vis tiek turime kuo pasidžiaugti. Skuode vyko 30-oji etnoinstrumentologinė ekspedicija, kurios metu išklausyta daugiau kaip 40 liaudies muzikantų, iš jų atrinkti 8 muzikantai ir įrašyta kompaktinė plokštelė „Skuodo krašto tradiciniai muzikantai“, kuri pristatyta metų pradžioje. Taip pat išleista ir turėjo būti pristatyta liaudiškos muzikos kapelos „Bartuva“ kompaktinė plokštelė „Esame skuodiškiai“, tik dėl pandemijos nukelta į 2021 metus.

Paskelbus šalyje karantiną, Kultūros centras savo veiklą perkėlė į socialinį tinklą „Facebook“. Ne tik neleido užmiršti tradicinių švenčių, kvietė dalyvauti atrakcijose, konkursuose, viktorinose, videokoncertuose, virtualiose parodose, tačiau buvo įgyvendinti kūrybiniai projektai, kurie sulaukė ne tik gausių peržiūrų, bet ir turi didžiulę išliekamąją vertę. Nuo balandžio mėnesio pradėtas ir vis dar vyksta videorenginių ciklas „Kultūriniai susitikimai“ su mūsų kraštiečiais, kurių metu kalbinami iš Skuodo krašto kilę garsūs mūsų žmonės. Į iniciatyvą įjungiami ir ištikimi mūsų žiūrovai, lankytojai, o ir patys pokalbio dalyviai dovanoja savo programas žiūrintiems. Taip pat sukurtas orientavimosi žaidimas „Pirmyn po Skuodą“, kuris pritraukė daug jaunimo. Įgyvendinta videorubrika „Atrask iš naujo!“, kurių metu pristatyti Kultūros centro skyriai, jų darbas, veikla, užsiėmimai plačiąja prasme, supažindinta su seniūnijų lankytinomis vietomis, svarbiais objektais, žmonėmis.

Kultūros centras ir jo kolektyvai yra populiarūs, ryškūs ne tik Lietuvoje, bet ir užsienyje. Štai vasario 19–28 dienomis Skuodo rajono kultūros centro liaudiškos muzikos kapela „Bartuva“ (vad. Vidmantas Valinskis) kartu su Mažeikių choreografijos mokyklos tautinių šokių ansambliu „Kauškutis“ (vad. Jolanta Tendienė) dalyvavo tarptautiniame festivalyje Graikijoje, Salonikų mieste. Rugsėjo 12 d. liaudiškos muzikos kapela „Bartuva“ dalyvavo ir pasirodė su programa LRT laidoje „Duokim garo“. Rugsėjo 19 d. Skuodo rajono kultūros centro Barstyčių skyriaus folkloro ansamblis „Barstītē“ ir liaudiškos muzikos kapela „En par kūna“ koncertavo Tautų mugėje, Vilniuje. Be to, kolektyvai bendradarbiavo, keitėsi programomis, padėjo įgyvendinti iniciatyvas su Mažeikių, Klaipėdos, Akmenės rajono ir Plungės rajono įstaigomis bei kolektyvais. Metų pabaigoje pabandyta suburti naują mėgėjų meno kolektyvą – vyresniųjų liaudiškų šokių grupę. Džiugu, jog sulaukta ne mažai naujų dalyvių, norinčių prisijungti į veiklą. Pirmasis pasirodymas ir žinia apie naują kolektyvą išėjo lapkričio mėnesį, kai kolektyvas išmoko šokį himnui, kuris buvo sukurtas sujungti penkiems kontinentams prieš COVID-19, bei jį šoka visas pasaulis.

Taigi, Kultūros centro ir jo darbuotojų, kolektyvų, meno vadovų įdirbio dėka Skuodo krašto vardas išdidžiai skamba ne tik Lietuvoje, bet ir užsienyje. Net ir pandemijos akivaizdoje mūsų įstaiga savo veikla skatino neužmiršti tradicijų, kvietė aktyviai dalyvauti siūlomose veiklose, sąžiningai skleidė kultūros šviesą, pozityvumą ir gerą nuotaiką.

**Pastabos, problemos ir pasiūlymai**. Neišspręstas lieka Kultūros centro patalpų klausimas. Kolektyvai neturi, kur repetuoti. Kiekvienais metais akcentuojama, kad Skuodo rajono Kultūros centre yra tik vienas repeticijų kabinetas. Laukiama antro aukšto dalies patalpų. Taip pat Kultūros centro skyriuose trūksta garso aparatūros, dėl jos darbuotojai negali deramai ruoštis renginiams bei užtikrinti jų kokybės. Skuodo rajono savivaldybės merui yra pateiktas prašymas su kainomis, kuriame prašoma skirti 9 600 Eur garso aparatūrai (būtų įsigyti 2 komplektai aparatūros Barstyčiams ir Šatėms bei trūkstamo įgarsinimo inventoriaus kitiems skyriams).

Kultūros centro organizuojamų renginių įvaizdį pagerintų ir išlaidas sumažintų, jeigu būtų skirta lėšų scenos pakylai įsigyti, kurios komercinis pasiūlymas su prašymu taip pat buvo pateiktas Skuodo rajono savivaldybės merui, administracijos direktoriui ir tarybai. Kaina – 5 000 Eur.

Trūksta investicinių lėšų Kultūros centro ir jo skyrių remontams. Reikalingos šios lėšos: Kultūros centro (Gedimino g. 1, Skuodas) 3-jų įėjimų laiptų kapitaliniam remontui ir vidinio kiemo asfalto dangos atnaujinimui; Kultūros centro Barstyčių skyriui (Salantų g. 14, Barstyčiai) koncertinės salės grindų ir sienų atnaujinimui; Kultūros centro Ylakių skyriui (Sedos g. 1, Ylakiai) koridorių sienų atnaujinimui; Kultūros centro Lenkimų skyriui (S. Daukanto g. 59, Lenkimai) scenos grindų atnaujinimui. Skyrus lėšų, kai kuriuos darbus būtų galima atlikti ir savo jėgomis. Prašymas pateiktas Skuodo rajono savivaldybės administracijos direktoriui ir Vietinio ūkio ir investicijų skyriaus vedėjui. Nuo to priklauso ir renginių kokybė, ir įstaigos įvaizdis atvykstantiems svečiams, renginių lankytojams bei dalyviams.

**I SKYRIUS**

**STRATEGINIO VEIKLOS PLANO ĮGYVENDINIMAS**

Skuodo rajono kultūros centras, įgyvendindamas Skuodo rajono savivaldybės tarybos 2020 m. sausio 30 d. patvirtintą 2020–2022 metų strateginio veiklos planą ir priemones, pagal numatytą strateginį tikslą – užtikrinti aukštą teikiamų viešųjų paslaugų kokybę ir prieinamumą – orientuoja veiklą bei vykdo šiuos numatytus programos tikslus ir uždavinius:

1. Skatina kultūrinę veiklą ir jos sklaidą Skuodo rajone:

1.1. skatina ir remia profesionalaus ir mėgėjų meno sklaidą, didina kultūros prieinamumą.

2. Skatina tarprajoninį ir tarpvalstybinį bendradarbiavimą socialinėje, ekonominėje, kultūrinėje, sportinėje ir turizmo srityse:

2.1. kuria palankias sąlygas įmonių, organizacijų bendravimui ir keitimuisi patirtimi su kitų rajonų ir šalių organizacijomis.

Naujame Skuodo rajono savivaldybės 2020–2025 metų strateginiame plane tarp ilgalaikių prioritetų „Patraukli ir saugi gyvenamoji aplinka“ numatyti šie tikslai ir jų uždaviniai su priemonėmis, kuriuos Kultūros centras pagal gautus asignavimus stengiasi užtikrinti bei įgyvendinti:

1 . Kurti patrauklias gyvenimo sąlygas rajono gyventojams.

2. Užtikrinti kultūros paslaugų kokybę ir prieinamumą (1.4.1 priemonė. Kultūros įstaigų veiklos optimizavimas ir bendradarbiavimo skatinimas).

3. Kurti patrauklias poilsio sąlygas rajono gyventojams ir svečiams.

4. Formuoti patrauklų savivaldybės įvaizdį (2.2.2 priemonė. Krašto kultūros tradicijų ir kalbos identiteto stiprinimas).

**II SKYRIUS**

**KONTEKSTO (APLINKOS) ANALIZĖ**

**Politiniai-teisiniai veiksniai.** Kultūra yra kintanti būsena, kurią būtų sunku nuosekliai ir išsamiai aprašyti. Lietuvoje nėra patvirtintos kultūros centrų vystymo strategijos, vieningų standartų ar kriterijų, įvairūs sukrėtimai, įvykiai ir lūžiai aiškiai rodo, kad šiandien globaliame pasaulyje lokalumas ir tradicijos atsiduria ties išnykimo riba, todėl Kultūros politiką privaloma formuoti kryptingai. Tai turėtų būti konkretūs valstybės institucijų sprendimai bei veiksmai, kuriais būtų imamasi kultūrą plėtoti ir skleisti, įtrauktų visuomenės dalyvavimą kultūros procese, užtikrintų jos valdymą, remtų meninę kūrybą, užtikrintų žmogaus įvairiapusę kultūrinę raišką. Kultūra yra nacionalinės vyriausybės kompetencija ir prioritetas. Europos Sąjunga nereglamentuoja nacionalinės kultūros politikos, bet Europos Sąjunga suinteresuota šalių narių kultūros įvairove, kultūriniu bendradarbiavimu tarp šalių. Todėl Kultūros centro asignavimai, skirti funkcijoms vykdyti, priklauso nuo vietos savivaldos prioritetų.

Skuodo rajono kultūros centro savininko teises ir pareigas įgyvendinanti institucija – Skuodo rajono savivaldybė. Kultūros centras, vykdydamas Lietuvos Respublikos kultūros centrų įstatyme numatytas funkcijas, savo veikloje vadovaujasi ir LR Konstitucija, LR biudžetinių įstaigų įstatymu, Civiliniu kodeksu, Vietos savivaldos įstatymu, LR Vyriausybės nutarimais, LR kultūros ministro įsakymais, Skuodo rajono savivaldybės tarybos sprendimais, Savivaldybės mero potvarkiais, Savivaldybės administracijos direktoriaus įsakymais ir kitais teisės aktais bei nuostatais.

Kultūros centro veikla grindžiama bendražmogiškomis vertybėmis bei tautos tradicijomis, todėl privalo tenkinti gyventojų kultūrinius poreikius, nepriklausomai nuo jų tautybės, politinių pažiūrų, amžiaus, religijos, profesijos ir kitų požymių. Kultūros paslaugos vienodomis teisėmis prieinamos visiems fiziniams ir juridiniams asmenims.

**Socialiniai veiksniai.** Skuodo rajono savivaldybėje2020 m. pradžioje gyveno 16 257 gyventojai ir mažėjimas siekia net 3 proc. Miesto gyventojų dalis rajone sudaro tik 32 proc., kaimo – 68 proc. 2012–2020 m. laikotarpiu gyventojų skaičius Skuodo rajone nuosekliai mažėjo, tačiau nuo 2016 m. mažėjimas šiek tiek sulėtėjo. 24 proc. gyventojų sudaro pensinio amžiaus gyventojai, 15 proc. vaikai iki 16 m. Analizuojant Skuodo rajono gyventojų struktūrą pagal amžiaus grupes, Skuodo rajone daugiau vyresnio amžiaus žmonių. Jei Skuodo rajone darbingo amžiaus gyventojai sudaro 62 proc. visų gyventojų, tai Lietuvos mastu – 64 proc. Skuodo rajono gyventojai yra gerokai vyresni nei Lietuvos Respublikos gyventojų vidurkis. Demografinis senatvės koeficientas parodo, kiek pagyvenusių (60 metų ir vyresnio amžiaus) žmonių tenka 100 vaikų iki 15 metų amžiaus. 2020 m. Skuodo rajone 100 vaikų teko 174,1 pensinio amžiaus gyventojai, kai tuo pačiu laikotarpiu Klaipėdos apskrityje – tik 118,3.

Prognozės rodo, jog gyventojų skaičius ir toliau gali kristi, o pagal amžių rajonas yra sparčiai senstantis. 2020 metų statistinę Kultūros centro ir jo skyrių veiklą labiausiai pakoregavo pandemija ir karantino sąlygos, kurios įtakojo renginių kiekio sumažėjimą, nors lankytojų sulaukta žymiai daugiau, kadangi daug veiklų, vaizdo renginių persikėlė į socialinius tinklus. Mėgėjų meno kolektyvų veiklose visuomenė dalyvauja aktyviai, kuriasi nauji kolektyvai, skaičiai yra stabilūs arba didesni, lyginant su praėjusiais metais. Tačiau paminėti demografiniai rezultatai (gyventojų mažėjimas ir senėjimas) ir dėl pandemijos paskelbtas karantinas vis dėlto gali neigiamai įtakoti Kultūros centro veiklą, renginių bei lankytojų skaičių, mėgėjų meno kolektyvų veiklą, grįžimą į normalias vėžes.

**Ekonominiai veiksniai**. Skuodo rajono kultūros centras finansuojamas iš šių pagrindinių šaltinių: Skuodo rajono savivaldybės skiriamų asignavimų, pajamų už įstaigos teikiamas paslaugas, projektų ir rėmėjų lėšų. Skiriamų lėšų kiekis tiesiogiai įtakoja pagrindinių Kultūros centro funkcijų atlikimo galimybes. Trūksta lėšų personalo motyvavimui ir skatinimui, jaunų kvalifikuotų specialistų pritraukimui, smulkiems patalpų remonto darbams, inventoriaus įsigijimui, apšvietimo įrenginių bazės atnaujinimui. Mažas privataus sektoriaus vaidmuo, remiant kultūrą ir meną, nėra mecenatystės tradicijų.

**III SKYRIUS**

**STRATEGINIŲ TIKSLŲ ĮGYVENDINIMAS**

|  |
| --- |
| **1 strateginis tikslas[[1]](#footnote-1) – užtikrinti aukštą teikiamų paslaugų kokybę ir prieinamumą** |
| **Tikslas[[2]](#footnote-2) – skatinti kultūrinę veiklą ir jos sklaidą Skuodo rajone** |
| ***1 lentelė.***Tikslą įgyvendinančios programos patvirtintų asignavimų panaudojimas

|  |  |  |
| --- | --- | --- |
| Programos kodas | Programos pavadinimas | Asignavimų panaudojimas (tūkst. Eur) |
| Asignavimų planas | Patikslintas asignavimų planas\* | Panaudotaasignavimų | Panaudota asignavimų (proc.)\*\* |
| 1 | 2 | 3 | 4 | 5 | 6 |
| 3.1.1.2. | Skuodo rajono kultūros centro veiklos organizavimo užtikrinimas | 341,1 | 341,1 | 340,1 | 99,71 |
| *Iš jų ES ir kita tarptautinė finansinė parama* |  |  |  |  |
|  |  |  |  |  |  |

\* Jeigu asignavimų plane, įskaitant patikslinimus ataskaitiniam laikotarpiui, asignavimai didėja ar mažėja daugiau nei 5 proc. lyginant su asignavimais, nurodytais asignavimų plane, to priežastys trumpai paaiškinamos po lentele. Paaiškinimai pateikiami dėl patikslintų asignavimų programos lygiu.\*\* Jeigu asignavimų panaudojimo procento nuokrypiai viršija 10 proc., jie ir jų priežastys trumpai paaiškinami po lentele. |
| *Po lentele, grafiku iliustruojama informacija apie tikslo pažangai matuoti nustatytų rezultato vertinimo kriterijų planuotas ir pasiektas reikšmes pagal 1 grafike nurodytą formatą, kai n – ataskaitiniai metai. Jei duomenų apie n metų reikšmes dar nėra, nurodomos tik n – 2 ir (arba) n* *– 1 metais pasiektos reikšmės ir pateikiamas paaiškinimas, kodėl atitinkamų metų pasiektos reikšmės nėra nurodomos. Kiekvienas rezultato vertinimo kriterijus iliustruojamas atskiru grafiku.****1 grafikas.*** *Renginių, kurie skirti platesnei nei rajono auditorijai, dalis, proc.* Kultūros centras savo renginius, projektus bei iniciatyvas pirmiausia rengia miesto ir rajono gyventojams. Tačiau, žvelgiant į 1 grafiką bei remiantis statistiniais duomenimis, labai džiaugiamės, kad daug mūsų renginių aplanko ir už rajono ribų gyvenantys asmenys. Didžioji dalis lankytojų / žiūrovų lankosi lauko, vasaros renginiuose, didesniuose festivaliuose. Neišskirtiniais tampa ir komerciniai ar kameriniai renginiai, vis dažniau jais susidomi ir kituose rajonuose gyvenantys asmenys. Tokį faktą galėtų įtakoti tinkamas renginio laikas, kokybiškas programos parinkimas, organizuotumas, patogi lokacija ir pan. Būtent 2020 metų pakilimą įtakojo pandemija, nes didžioji dalis mūsų veiklų, vaizdo renginių, atrakcijų persikėlė į socialinius tinklus. Tai galima matyti ir iš didelių peržiūrų skaičių, pasidalinimų.***2 grafikas.*** *Iniciatyvų, įgyvendintų bendradarbiaujant kultūros įstaigoms tarpusavyje, skaičius*Skuodo rajono kultūros centras kiekvienais metais bendrauja ir bendradarbiauja su kitomis kultūros įstaigomis, vyksta kolektyvų mainai, vieni kitiems padeda įgyvendinti iniciatyvas bei projektus. 2 grafike galima matyti, kad 2018 ir 2019 metais tarpusavio bendradarbiavimo skaičius augo, ir Skuodo kultūros centro kolektyvai yra labai paklausūs, populiarūs, dažnai kviečiami prisijungti į projektus. Deja, 2020 m. dėl pandemijos kultūros įstaigų bendradarbiavimui buvo sunkūs. Ribojimai, atsargumas, mažesnis renginių skaičius, sudėtingesnis pasiruošimas iniciatyvoms įtakojo mažesnį bendradarbiavimą, kultūrinius mainus.Tikslo pasiekimo iššūkiai ir galimybės:♦ Skuodo rajono kultūros centro pasiekti rezultatai, atkreipiant dėmesį, kad tai sudėtingas metų laikotarpis dėl pandemijos, yra labai geri. Ir toliau siekiama išlaikyti išaugusį renginių dalyvių bei žiūrovų skaičių, stengiamasi pritraukti daugiau lankytojų, suteikti įvairiapusių paslaugų, didinti pasiūlą, atitinkančią gyventojų poreikius. ♦ Kaip galima matyti vertinimo kriterijų įgyvendinimo analizėje ir neužmirštant pandemijos pasekmių, Kultūros centrui nepavyko pasiekti tik vieno rodiklio – įgyvendintų projektų skaičiaus, 66,67 proc. Dalis rodiklių yra faktiškai viršiję numatytą planą arba įvykdyta 100 procentu. ♦ Pagal Kultūros centro veiklos rezultatus galima matyti, kad renginių lankomumas yra didelis. Perkėlus daug veiklų į socialinius tinklus – žiūrovų sulaukiama taip pat gausiai, vaizdo renginių peržiūrų skaičiai yra dideli. Plati Kultūros centro veikla didina žinomumą apie Skuodą, sklinda geri atsiliepimai ir komentarai, aktyvus dalyvavimas motyvuoja ir paskatina domėtis mūsų kraštu. Kultūros centro kolektyvų dėka, Skuodo krašto vardas yra išgirstas ir už Lietuvos ribų, kas taip pat didina susidomėjimą mūsų rajonu. Į Kultūros centro veiklą įtraukiamos visos socialinės grupės: tiek vaikai, tiek jaunimas, tiek suaugę ar pagyvenę asmenys. Tai didina užimtumą, aktyvumą įsijungti į visuomeninę veiklą. Kuo didesnis užimtumas, kuo yra didesnis veiklų pasirinkimas, tuo gyvenvietė tampa patrauklesnė potencialiems gyventojams ir atvykstantiems.  |

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Vidmantas Valinskis, tel. 8 686 23 917

 Skuodo rajono savivaldybės

 viešojo sektoriaus subjektų

metinės veiklos ataskaitos priedas

**VERTINIMO KRITERIJŲ ĮGYVENDINIMO ANALIZĖ**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Strateginio tikslo kodas | Programos kodas | Programos tikslo kodas | Uždavinio kodas | Vertinimo kriterijaus pavadinimas | Vertinimo kriterijaus kodas  | Faktiniai duomenys  | 2020 metų planas(savivaldybės mastu) | Įvykdymas, proc.  |
| 2018 metai  | 2019 metai | 2020 metai  |
| 3 | 3 | 1 |  | Renginių, kurie skirti platesnei nei rajono auditorijai, dalis, proc.  | R-3-1-1 | 51,84 | 55,25 | 62,78 | 1 | 6278 |
| 3 | 3 | 1 |  | Iniciatyvų, įgyvendintų bendradarbiaujant kultūros įstaigoms tarpusavyje, skaičius | P-3-1-1-1 | 50 | 55 | 23 | 20 | 115 |
| 3 | 3 | 4 |  | Jaunimui skirtų renginių skaičius  | R-3-4-1-1 | 41 | 43 | 20 | 20 | 100 |
| 3 | 3 | 4 |  | Įgyvendintų projektų skaičius, vnt. | R-3-4-1-2 | 4 | 7 | 2 | 3 | 66,67 |
| 3 | 3 | 7 |  | Tarprajoninių ir tarpvalstybinių delegacijų mainų skaičius | P-3-7-1-1 | 13 | 23 | 6 | 6 | 100 |

1. Viešojo sektoriaus subjekto strateginiai tikslai turi sutapti su Skuodo rajono savivaldybės veiklos plano strateginiais tikslais. [↑](#footnote-ref-1)
2. Viešojo sektoriaus subjekto Strateginiame veiklos plane numatyti tikslai. [↑](#footnote-ref-2)